**Mladi i preduzetništvo**

U nameri da svojim učenicima omogući da putem nastavnih i vannastavnih aktivnosti steknu svest o sopstvenim mogućnostima i interesovanjima, kao i da ih osnaži da samostalno donose odluke o izboru budućeg obrazovanja, zanimanja i profesionalne orijentacije, profesor Edi Daruši pokrenuo je u našoj školi projekat pod nazivom ***Mladi i preduzetništvo***.

Ideja projekta je da kroz niz aktivnosti učenici steknu preduzetničke kompetencije, I to tako što će biti osnaženi da svoje ideje pretvore u aktivnosti, prilagode se društveno-ekonomskim promenama usmeravajući se ka novim veštinama, suoče se sa neizvesnostima na kreativan i preduzimljiv način, timski sarađuju, preuzmu odgovornost, nauče da planiraju ciljeve , pokažu inicijativu ka ostvarenju ciljeva i pronađu načine njihovog ostvarenja.

Druženjem, razgovorom, radioničarskim radom i pohađanjem obuka učenici su osvajali veštine za 21. vek.

Projekat je realizovan kroz saradnju sa lokalnom samoupravom, privrednim institucijama, regionalnim centrom za razvoj i preduzetnicima.

Za vreme časa Građanskog vaspitanja organizovan je susret sa zamenikom gradonačelnika koji je ispred lokalne samouprave upoznao učenike sa ekonomskim planovima našeg grada**.** Tom prilikom zamenik gradonačelnika **Saša Santovac** razgovarao je sa učenicima i o ulaganjima u privredu grada, infrastrukturnim projektima, ali i potrebi našeg regiona za mladim stručnjacima.






Tokom posete ***Poljoprivredne stručne službe Zrenjanin*** , učenici su imali priliku da posete laboratorije i da se u razgovoru sa direktorkom **Salapura Kristinom** upoznaju sa brojnim poslovnim prilikama u okviru rada ove institucije, što bi im pomoglo pri odabiru fakulteta i buduće karijere.



***„Mi ne znamo koja će zanimanja biti tražena za deset godina.“,*** ovim rečima obratio se našim učenicima ***Direktor regionalne privredne komore Zrenjanin*** profesor **Predrag Stankov**. Razgovarajući sa učenicima o ekonomskoj budućnosti našeg grada, profesor Stankov je podvukao i sledeće: ***„Ako želite da uspete u preduzetništvu bitan je vaš stil, šta želite u životu, budite svoji, morate znati svoje ja.“***







Tokom posete ***Todorović centar*** , preduzetnica i vlasnica centra, psihoterapeut I master defektolog **Todorović Tanja** naglasila je u razgovoru sa učenicama da je potrebno da budu uporne, istrajne i da stalno stiču nova znanja jer živimo u jednom veoma dinamičnom svetu. U preduzetništvu se uvek moramo nadograđivati da bi videli dalje od drugih. ***„ Da biste uspele morate u vašoj preduzetničkoj ideji videti nešto što drugi ne vide i da tamo gde drugi vide problem vi vidite priliku.“***- naglasila je Todorovićeva.

****

Na putu ostvarenja preduzetničkog sna neophodna je širina znanja, ambicioznost, doslednost I upornost bez obzira na prepreke, smatra **Dragan Bakoš**, vlasnik ***Tatoo sudio Plagijator***.

***“Nema plana B, postoji samo plan A.”***-samo sa ovakvim stavom ostaćete verni ostvarenju svojih preduzetničkih snova, kategoričan je Dragan.





Ispred organizacije ***Inkubator za mlade*** , savetnica za profesionalni razvoj **Bogdanov Milica** upoznala je učenike sa različitim mogućnostima profesionalnog usavršavanja, ali i sa načinima predstavljanja na tržištu rada. **Todorović Tanja,** koja je otvorila **Todorović centar** uz podršku projekta **YourJob,** upoznala je učenike sa svojim preduzetničkim iskustvom , kao i koracima koji su bitni u pokretanju sopstvenog biznisa.

Ovom prilikom naši učenici govorili su o svojim kompetencijama, odnosno znanjima, veštinama i životnim vrednostima kojima raspolažu.



I, na samom kraju , učenici 3-1 uspešno su savladali dvodnevnu obuku na temu **Preduzetništva**, koju je za njih organizovao ***Regionalni centar za društveno ekonomski razvoj Banat.***







Projekat ***Mladi i preduzetništvo*** realizovan je kao jedna od aktivnosti koju u našoj školi ostvaruje ***Školski klub roditelja i nastavnika Zrenjaninske gimnazije***.